Eisenerz
Eisenerz (prevedeno Rudnik željeza) je grad u sredini Austrije od 4,330 stanovnika, koji administrativno podpada pod Okrug Leoben u Saveznoj zemlji Štajerska.

Geografske karakteristike

Eisenerz leži pored masiva Eisenerzer, u dolini potoka Erzbach, u podnožju planina Pfaffenstein (1871 m) i Kaiserschild (2084 m).

Eisenerz je udaljen od administrativnog centra Leobena 25 km sjeverozapadno.

Historija

Mjesto je prvi put dokumentirano 1230, pod imenom Aerze, a - 1293. pod imenom Eisenärzt. Eisenerz je status trgovišta dobio 1453., a 1948. i status grada.

Još od ranog srednjeg vijeka se u mjestu iskapa željezna ruda, ali je rudarstvo doživjelo pravi procvat  tek početkom 16. vijeka. Procjenjuje se da je oko 1500. rudnik Eisenerz podmirivao oko 16 % svih evropskih potreba za željeznom rudom, a 1550. oko 20 %

Znamenitosti

Najveća znamenitost Eisenerza je parohijska crkva sv. Osvalda, podignuta tokom 15 - 16. vijeka  Ona je i danas svojim dimenzijama - najveći utvrđeni sakralni objekt u Štajerskoj (bedemi oko nje su podignuti između 1532. -1534.). Ona ima impresivni kor iz 1513. -1517., ali je između 1890.-1899. restaurirana u neogotičkom stilu.

Na centralnom trgu se koči crkva iz 1435., preuređena u baroknom stilu i renesansni toranj sa zvonikom iz 1581.

U okolici leži spilja Frauenmauerhöhle duga 664 m sa stalaktitima, a 4 km prema sjeveru  jezero Leopoldsteiner, a 7 km južnije planinski prijevoj Präbichl  na visini od 1232 m, pored kog se nalazi skijalište.

Atrakcija za turiste je i sam rudnik, čiji su pojedini napušteni rovovi otvoreni za posjetioce, a u gradu postoji i muzej posvećen historiji 
rudarstva u Eisenerzu.

Privreda

Najveći poslodavac u Eisenerzu i danas je rudnik, koji je u vlasništvu domaćeg koncerna Voest-Alpine AG. To je jedini površinski kop u Austriji, u kom se godišnje iskopa do 3,5 milijuna tona siderita, koji sadrži oko 33% željeza. Ruda se prevozi do čeličana u Linzu i Leobenu gdje se tali. 
Pored rudnika veliki poslodavac je i tvornica stakla Voest-Alpine Glas GmbH, a ima i manjih pogona koji proizvode poljoprivredne alatke.

Pobratimski gradovi 
 , Steyr

Izvori

Vanjske veze 

 Službene stranice Eisenerza 
Gradovi i naselja Štajerske
Gradovi u Austriji